open-index/open-wikipedia-markdown huggingface dataset:
Convair XF-92

**Convair XF-92** on yhdysvaltalainen koetutkimuskone eli experimental-kone, jonka suunnittelutyöt aloitettiin vuonna 1948. Convair alkoi suunnitella 1940-luvun lopulla deltasiipistä ylisoonista Convair XF-92 suihkuhävittäjää, johon nopeuteen koneen prototyyppi ei yltänyt. Se saavutti "vain" 1&nbsp;000&nbsp;km/h nopeuden, johon suunnilleen ylsi muiden muassa Lockheed F-80 Shooting Star.

Koneen kehitystyössä oli mukana Kolmannesta valtakunnasta sodan loputtua Yhdysvaltoihin operaatio Paperclipin mukana tuotu  rakettihävittäjä Me 163:n kehittänyt professori Alexander Lippisch.

Koneen suunnittelutyö aloitettiin uudelleen, kun huomattiin, ilmavirtauksen vastuksen suurella lentonopeudella pienentyvän, jos koneen runko muotoillaan "Coca-Cola -pullon" muotoiseksi. "Area rule" määritti koneisiin ampiaisvyötärön siiven kohdalle. Modifioitu prototyyppi ylitti äänennopeuden eli se saavutti Machin luvun=1 jopa nousulennossa. Kone sai lopulta nimen F-102A Delta Dagger. Delta Dagger oli kaikkiaan kolmas taistelukone niin sanotussa Century Series -sarjassa.

Kehitysohjelman tutkimustuloksia käytettiin myöhemmin hyödyksi deltasiipisen ylisoonisen pommikoneen B-58 Hustler:in kehittelyssä. Deltasiipisissä nopeissa koneissa oli suuri siiven nuolikulma. Toisaalta samaan aikaan (ensilento 1954, esitelty 1958) kehitettiin kaksinkertaisen äänennopeuden saavuttava hävittäjä Lockheed F-104 Starfighter, jossa on lyhyt mutta suorahko trapetsin muotoinen siipi, siinä siiven kärkiväli on kuitenkin hyvin pieni. North American (XP-86) F-86 Sabre suunniteltiin aluksi suorasiipiseksi, mutta natsi-Saksan aikaisten tutkimustulosten tultua julki, se muutettiin 45 asteen nuolikulman omaavaksi nuolisiipiseksi.

## Katso myös
*Lippisch P.13a

## Lähteet
*Hewish, Mark & Gunston, Bill: *Tietosarja – Lentokoneet*, Intercontinental Book Productions/Artko, Englanti, 1977 (suom. Tuomo Huuhka)  (Painettu Italiassa)

### Viitteet

## Aiheesta muualla
*http://www.nasa.gov/centers/armstrong/news/FactSheets/FS-080-DFRC.html
*http://www.nationalmuseum.af.mil/factsheets/factsheet.asp?id=585
*http://www.aviastar.org/air/usa/convair_xf-92.php
*http://www.joebaugher.com/usaf_fighters/p92.html
*http://www.urbanghostsmedia.com/2013/06/weird-planes-cancelled-convair-xf-92/
*http://derekhorne.tripod.com/xf92a.html
*http://www.aero-web.org/specs/convair/xf-92a.htm
Tuntemiskyky

**Tuntemiskyky** on mielenfilosofiassa ja tekoälyn tutkimuksessa käytetty termi. Termiä on käytetty tietoisuuden tutkimuksessa kuvaamaan kykyä saada aistikokemuksia, joista länsimaiset filosofit käyttävät nimitystä kvalia. Itämaisessa filosofiassa tuntemiskyky on metafyysinen termi, jota käytetään kaikista kunnioitusta ja huolenpitoa vaativista asioista. Tieteiskirjallisuudessa käsitettä on usein käytetty synonyyminä ihmiselle, tarkoittaen "ihmis-astetta tai ihmistä korkeampaa älykkyyttä".

## Lähteet
Thomas Meighan

**Thomas Meighan** (9. huhtikuuta 1879 Pittsburgh, Pennsylvania &ndash; 7. heinäkuuta 1936 Long Island, New York) oli yhdysvaltalainen näyttelijä. Hän näytteli ensimmäisen kerran Broadwaylla vuonna 1900, jossa tapasi myös tulevan aviopuolisonsa näyttelijä Blanche Ringin. Meighanin ensimmäinen rooli valkokankaalla oli elokuvassa *Dandy Donovan, the Gentleman Cracksman* vuonna 1914. 1920-luvun puolessavälissä Meighanin palkan kerrottiin olevan 10&nbsp;000 dollaria viikossa, mikä oli korkeimpia Hollywoodissa. Äänielokuvan tultua Meighania nähtiin valkokankaalla enää satunnaisesti. Hänen viimeiseksi elokuvakseen jäi vuonna 1934 ensi-iltaan tullut *[[Peck's Bad Boy]]*. Meighan kuoli keuhkokuumeeseen 57-vuotiaana. Hän on saanut tähden Hollywood Walk of Famelle.

## Lähteet
Tammenterho

**Tammenterho** on tammen tuottama pähkinä. Se soveltuu ihmisravinnoksi, mutta sen käyttö on nykyisin melko vähäistä.

## Ominaisuudet
Tammenterho sisältää yhden tai joskus harvoin kaksi siementä, jotka ovat kovan kuoren sisällä. Terhojen pituus vaihtelee 1–6 senttimetrin ja leveys 0,8–4 senttimetrin välillä.

Tammenterhon kypsyminen kestää lajista riippuen 6–24 kuukautta. Terhon perikarppi muuttuu terhon kypsyessä tavallisesti vihreästä kokonaan tai osittain tummanruskeaksi tai mustaksi. Lajista riippuen tammenterho voi olla mustan, ruskean, keltaisen tai vihreän kirjava.

## Sato
Tammi alkaa tuottaa terhoja noin 20–30-vuotiaana. Sadon suuruus riippuu lajista – rautatammi saattaa tuottaa terhoja 300 kilogrammaa vuosittain, oregoninvalkotammi 90 kilogrammaa ja *[[Quercus stellata]]* vain keskimäärin 5 kilogrammaa.

Tammenterhosato kerätään tavallisesti alku- tai keskisyksyllä villistä tammista käsin. Sadon suuruus vaihtelee huomattavasti vuosittain, ja usein sato jää monena peräkkäisenä vuonna pieneksi. Tämä aiheuttaa sen, että tammenterhoista riippuvaiset nisäkkäät ja linnut vähenevät niin, että kun taas tulee hyvä tammenterhovuosi, terhoja jää tarpeeksi tuottamaan uusia tammentaimia.

## Ravintona

Tammenterhot ovat tärkeää ravintoa monille nisäkkäille ja linnuille. Niitä syövät esimerkiksi orava, metsähiiri, pähkinähakki ja sepelkyyhky. Sen sijaan koiralle ne voivat olla vaarallisia.

Kaikki tammenterhot soveltuvat ihmisravinnoksi. Niiden korkean tanniinipitoisuuden vuoksi terhot on käsiteltävä ennen syömistä. Tanniini ja kitkeryys poistetaan terhoista liuottamalla tai keittämällä ne vedessä tietyn ajan. Keittovesi vaihdetaan aina kun se on värjäytynyt tanniinista, ja keittäminen voidaan lopettaa, kun vesi ei enää värjäydy.

Tammenterhosta puristettu öljy muistuttaa oliiviöljyä, ja sitä käytetään ruoanlaitossa Pohjois-Afrikassa. Tammenterhoista tehdään myös jauhoa ja korvikekahvia. Portugalissa ja Espanjassa terhoja kasvatetaan sianrehuksi.
 
Tammenterhojen ravintosisältö vaihtelee lajeittain. 100 grammassa terhoja on tyypillisesti 500 kilokaloria energiaa, 30 grammaa rasvaa, 50 grammaa hiilihydraattia ja 8 grammaa proteiinia, sekä 50 milligrammaa kalsiumia ja 700 milligrammaa kaliumia sekä runsaasti mangaania. Terhoissa on myös runsaasti rautaa sekä A- ja E-vitamiineja.

Länsimaissa tammenterhoja ei juurikaan enää syödä, vaan tammet käytetään mieluummin puuntuotantoon kuin terhojen tuotantoon. Tammenterhot kuuluvat kuitenkin joidenkin Yhdysvaltain intiaanien sekä joidenkin Aasian, Turkin ja Lounais-Euroopan asukkaiden ruokavalioon. Koreassa terhoja kerätään vuosittain yli miljoona tonnia ihmisravinnoksi.

## Lähteet

## Aiheesta muualla
* The Acorn Harvest: Acorn Foraging and Recipes *Fres Bites Daily*
Mitzi Green

**Mitzi Green** (synt. **Elizabeth Keno**, 22. lokakuuta 1920 New York, New York &ndash; 24. toukokuuta 1969 Huntington Beach, Kalifornia) oli yhdysvaltalainen lapsinäyttelijä. Hän oli ensimmäinen Paramount Picturesin kanssa usean elokuvan sopimuksen tehnyt lapsitähti. Hänen elokuviinsa kuuluvat muun muassa *[[Tom Sawyerin seikkailut (vuoden 1930 elokuva)|Tom Sawyerin seikkailut]]* vuodelta 1930 ja seuraavana vuonna valmistunut *[[Huckleberry Finnin seikkailut (vuoden 1931 elokuva)|Huckleberry Finnin seikkailut]]*, joissa molemmissa hän näytteli Becky Thatcheria. Vuoden 1934 jälkeen hän esiintyi teatterissa ja yökerhoissa ja teki vain muutamia elokuvia. 

Greenin aviopuoliso oli elokuvaohjaaja Joseph Pevney. Green kuoli syöpään 48-vuotiaana. Hän on saanut tähden Hollywood Walk of Famelle.

## Lähteet
Tampereen Voimistelijat

**Tampereen Voimistelijat** on vuonna 1922 perustettu voimistelulajien erikoisseura, jonka lajeja ovat naisten telinevoimistelu, joukkuevoimistelu, teamgym, rytminen voimistelu, trampoliinivoimistelu ja akrobatiavoimistelu. Seuran voimistelijat ovat menestynet kansainvälisesti .

Tampereen Voimistelijoiden perustehtävä on järjestää voimistelutoimintaa harraste- ja kilpatasolla Tampereen ja ympäristökuntien lapsille ja nuorille. Nuori Suomi myönsi Tampereen Voimistelijoille Sinettiseura-arvonimen neljäntenä voimisteluseurana Suomessa. Sinetti on tae laadukkaasta toiminnasta lasten ja nuorten hyväksi. Tavoitteena on mahdollistaa voimistelu huipputasolla. Vuonna 2015 seura voitti Suomen mestaruuksia telinevoimistelusta, joukkuevoimistelusta, teamgymistä, trampoliinivoimistelusta sekä akrobatiavoimistelusta

Tampereen Voimistelijat toimii pääasiassa Ikurin liikuntahallilla, mutta viikoittaisia ryhmiä pidetään myös Ratinan ja Tesomajärven voimistelusaleissa sekä Tampereen, Nokian sekä Ylöjärven kouluilla.

## Kilpailumenestys
*Minetit voitti maailmanmestaruuden joukkuevoimistelun MM-kilpailuissa 2015 ja 2017. Vuonna 2016 joukkue voitti Euroopan mestaruuden . Minetit Juniors on saavuttanut junioreiden MM-hopeaa vuosina 2013, 2014, 2015 . Marraskuussa 2017 Minetit ilmoitti vaihtavansa seuraa Tampereen Sisuun ajauduttuaan erimielisyyksiin Tampereen Voimistelijoiden johdon kanssa.
* Telinevoimistelija Annika Urvikko edusti Suomea Lontoon olympialaisissa 2012 ja oli telinevoimistelun ensimmäinen suomalaisedustaja 40 vuoteen . Annika on ollut useita kertoja maailmancupin osakilpailujen palkintokorokkeella 2007–2015 .
* Annamari Maaranen saavutti Stuttgartin MM-kilpailuissa 2007 henkilökohtaisen paikan Pekingin olympialaisiin 2008 . Maarasen saavuttama kisapaikka oli ensimmäinen suomalaisen naistelinevoimistelijan olympiapaikka 44 vuoteen. Loukkaantumisestaan johtuen Maaranen ei kuitenkaan voinut osallistua olympialaisiin. Maaranen on ensimmäinen suomalainen nainen, joka on saanut telinevoimistelun liikkeen nimiinsä. Maaranen on puomiliike, joka kirjattiin sääntökirjaan Melbournen MM-kisoissa 2005 .
*Ritva Salonen edusti Suomea Rooman (1960) olympialaisissa.
*Raili Hämäläinen edusti Suomea Helsingin (1952) ja Rooman (1960) olympialaisissa.
*Ale Saarvala oli ensimmäinen suomalainen voimistelun olympiavoittaja. Hän voitti kultaa rekiltä ja joukkuepronssia Berliinistä 1936 sekä joukkuekultaa Lontoosta 1948.

## Lähteet

## Aiheesta muualla
* Tampereen Voimistelijoiden verkkosivut
Enari

**Enari** tarkoittaa:

;Sukunimi
*Tor-Magnus Enari (1928–1999), suomalainen kemisti, VTT:n professori
*Tsuneo Enari (s. 1936), japanilainen valokuvaaja
*Iosefa Enari (1954–2000), uusiseelantilainen oopperalaulaja

;muita
*Camp Enari, Yhdysvaltojen tukikohta Vietnamissa
*26223 Enari, pikkuplaneetta
*viivakoodista joskus käytetty nimitys
Herttuan koulu

**Herttuan koulu** oli erityiskoulu Porissa, joka antoi opetusta kielenkehityksen häiriöisille (dysfasia, dyspraksia), kuuroille, huonokuuloisille, neurobiologian ja neuropsykologian erityispiirteisille (asperger, autismi) sekä tarkkaavaisuus- ja ylivilkkaushäiriöisille (ADD, ADHD).

## Historia
Koululla on jo vuosikymmeniä pitkä historia. Jo 1960-luvulla Poriin perustettiin ensimmäiset kuulovammaisten luokat, joista 1970-luvun alussa muodostettiin kuulovammaisten koulu, joka toimi aluksi ns. Karhulinnan kiinteistössä, sen jälkeen nykyisen Kuvataidekoulun piharakennuksessa (Gallen-Kallelankadulla). Nykyiseen paikkaan silloinen kuulovammaistenkoulu sijoittui vuonna 1976.

Oppilasmäärä vaihteli 30&ndash;50 oppilaaseen käsittäen kuuroja ja huonokuuloisia 6&ndash;17-vuotiaita tulevaisuudentoivoja. 1980-luvun lopulla kuulovammaisten osuus väheni ja oppilaspaikat täyttyivät dysfaattisilla oppilailla. Koulun uudeksi nimeksi muutettiin Herttuan koulu vuonna 1985.

Omaa kouluhistoriaansa teki toisvaurioistenlastenkoulu. Aluksi myöskin se toimi yksittäisinä luokkina vuodesta 1969 alkaen. Vuonna 1978 luokista muodostettiin hallinnollisesti Porin Aivovaurioistenlasten koulu. Oppilaina CP- ja liikuntavammaisia sekä MBD-lapsia. Myöhemmin koulun nimi muuttui Aukion kouluksi.

Näiden koulujen tiet yhtyivät vuonna 1992. Silloin koulut yhdistettiin ja nimeksi tuli Porin Herttuan koulu.

## Toiminta viimeisinä vuosina
Porin Herttuan koulu toimi kahdessa rakennuksessa ja käsitti yli 300 oppilaan ja yli 60 työntekijän kouluyhteisön, jossa kieli ja käytös olivat toiminta-ajatuksena. Herttuan kouluyhteisö syntyi neljästä pienyksiköstä eli erivärillisistä luokkasoluista (keltainen, oranssi, vihreä ja sininen solu). Jokainen yksikkö/solu käsitti tietyt luokkatasot. Samassa isossa koulurakennuksessa sijaitsi myös Herralahden normaalikoulu. Herttuan koulun vieressä sijaitsivat Porin keskustan uimahalli sekä urheilutalo.

Herttuan koulu yhdistettiin Kallelan koulun kanssa Myötätuulen kouluksi vuonna 2020.

## Lähteet

## Aiheesta muualla
* Koulun vanhat kotisivut (arkistoitu)
Mitchell Leisen

**Mitchell Leisen** (6. lokakuuta 1898 Menomonie, Wisconsin &ndash; 28. lokakuuta 1972 Woodland Hills, Kalifornia) oli yhdysvaltalainen elokuvaohjaaja, pukusuunnittelija ja lavastaja. Hän aloitti Hollywoodissa pukusuunnittelijana, ja 1920- ja 1930-lukujen taitteessa hän oli Cecil B. DeMillen palveluksessa lavastajana. Leisenin esikoisohjaus oli elokuva *[[Rakkaus herää]]* vuodelta 1933. Hänen muita ohjauksiaan ovat muun muassa elokuvat *[[Kuolematon rakkaus]]* ja *[[Pettäjän jäljillä]]* (1950). Myöhempinä vuosinaan Leisen siirtyi televisio-ohjaajaksi. Ainoan Oscar-ehdokkuutensa Leisen sai vuoden 1929 elokuvasta *[[Dynamiittia]]* parhaasta lavastuksesta. Leisen on saanut tähden Hollywood Walk of Famelle.

*[[The New York Times]]in* kriitikot valitsivat vuonna 2004 Leisenin screwballkomedian *Keskiyö* (Midnight, 1939) yhdeksi kaikkien aikojen tuhannesta parhaasta elokuvasta maailmassa.

## Lähteet
Pribylovo

**Pribylovo** () on maaseututaajama Venäjän Leningradin alueen Viipurin piirin Koiviston kaupunkikunnassa. Pribylovon maaseututaajama sijaitsee Koivistonlahden eteläpäässä, entisen Suomeen kuuluneen Koiviston maalaiskunnan Makslahden ja Kurkelan kylien alueella ().

Aiempi Makslahden eli Glebytševon maalaiskunta liitettiin Koiviston osaksi vuonna 2014. Makslahden (Glebytševo) taajama  on sijaitsee Pribylovoa pohjoisempana, entisen Suomen Römpötin taajaman sijoilla. Glebytševon taajamassa sijaitsee Pribylovon rautatieasema ja taajaman itälaidalla Pribylovon lentotukikohta. Nämä ovat maantieteellisesti Pribylovon taajamasta erillisiä kohteita.

*Pribylovon rautatieasema eli Makslahden asema on Viipuri–Koivisto-radan asema, joka sijaitsee Glebytševon eli Makslahden taajaman keskustassa, Pribylovon taajamasta pohjoiseen (). Rautateitse noin 4,9 kilometrin päässä, Pribylovon taajaman eteläpuolella sijaitsee puolestaan Borin seisake () (ent. Lähteenmäen seisake).

*Pribylovon lentotukikohta tai helikopteritukikohta sijaitsee Glebytševon ja Römpötin taajamien itäpuolella (). Paikalla sijaitsi sotien aikana suomalainen Römpötin sotilaslentokenttä.

## Lähteet
Lloyd Nolan

**Lloyd Nolan** (11. elokuuta 1902 San Francisco, Kalifornia &ndash; 27. syyskuuta 1985 Los Angeles) oli yhdysvaltalainen näyttelijä. Hänen isänsä oli kenkätehtailija, jolta saamansa perinnön turvin hän alkoi opiskella näyttelemistä Pasadena Playhousessa vuonna 1927. Hänen ensimmäinen elokuvansa oli vuonna 1935 ensi-iltaan tullut *[[Stolen Harmony]]* Vuoteen 1954 mennessä hän oli esiintynyt noin 70 elokuvassa, joiden joukossa oli muun muassa sarja vuosina 1940&ndash;1942 tehtyjä Michael Shayne -elokuvia.

Nolan sai vuonna 1955 Emmy-palkinnon roolistaan televisionäytelmässä *The Caine Mutiny Court Martial*. Hänen viimeiseksi esiintymisekseen jäi vierailu televisiosarjassa *[[Murhasta tuli totta]]* vuonna 1985. Nolan on saanut tähden Hollywood Walk of Famelle.

## Valikoitu filmografia
* *[[Stolen Harmony]]* (1935)
* *[[Valkoinen helvetti]]* (*Island in the Sky*, 1953)
* *[[Peyton Place – vihan tyyssija]]* (*Peyton Place*, 1957)
* *[[Älä odota armoa]]* (*The Girl Hunters*, 1963)
* *[[Kiitorata (vuoden 1970 elokuva)|Kiitorata]]* (*Airport*, 1970)
* *[[Hannah ja sisaret]]* (*Hannah and Her Sisters*, 1986)

## Lähteet
Heksaeditori

**Heksaeditori** on ohjelma, jonka avulla voi muokata tiedostoja tavutasolla. Tiedoston sisältö näytetään heksadesimaalijärjestelmän mukaisina kaksimerkkisinä lukuina ja tulostuvat merkit usein erikseen. Heksaeditoria, jonka avulla voi lukea ja muokata dataa levykkeiltä tai kiintolevyiltä ohittaen tiedostojärjestelmän, kutsutaan usein levyeditoriksi.

## Perustiedot
Heksaeditorin avulla käyttäjät voivat nähdä tai muokata tiedoston raakaa, muokkaamatonta sisältöä toisin kuin kehittyneimmillä sovellusohjelmilla, jotka näyttävät käyttäjille *tulkintoja* sisällöstä tiedostoformaatin pohjalla. Esimerkiksi heksaeditorin avulla käyttäjät voivat muokata kuvatiedoston dataa, kun taas kuvankäsittelyohjelman avulla käyttäjät näkisivät tiedoston kuvana.

Useammassa heksaeditorissa tiedoston data näkyy neljänä nelitavuisena heksadesimaalilukuryhmänä, joiden perässä on yksi 16 ASCII-merkin ryhmä. Nämä merkit perustuvat jokaisen tavun heksadesimaalilukuihin. ASCIIn ohjauskoodit, kuten kelloääni (ctrl-G), ja merkit, jotka vievät enemmän kuin yhden merkkitilan, kuten tabulaattori, olivat tunnistettavissa siitä, että niitä seuraavassa ASCII-kentässä oli piste (".").

## Aiheesta muualla
*
Nebraskan yliopisto

**Nebraskan yliopisto** () on Nebraskan osavaltiossa sijaitseva julkinen yliopisto. Yliopisto on perustettu 15. helmikuuta 1869 Lincolnissa. Yliopistossa opiskelee yhteensä noin 52&nbsp;000 opiskelijaa.

Yliopistolla on kampukset neljällä eri paikkakunnalla: Lincolnissa (lukuvuonna 2015–2016 yli 25&nbsp;000 opiskelijaa), Omahassa (15&nbsp;500 opiskelijaa ja lisäksi UNMC:ssa, University of Nebraska Medical Center lähes 3&nbsp;800 opiskelijaa), Kearneyssä (runsas 6&nbsp;700 opiskelijaa) ja Curtisissa (Nebraska College of Technical Agriculture, noin 500 opiskelijaa, jotka suorittavat alempaa Associate of Science -tutkintoa, joka tasoltaan sijoittuu toisen asteen ja kandidaattitutkinnon välille). Alemman korkeakoulututkinnon jälkeistä tutkintoa (graduate students) opiskeli lukuvuonna 2015–2016  yhteensä 12&nbsp;660 opiskelijaa. Opiskelijoista 4&nbsp;144 oli ulkomailta.  

## Lähteet

## Aiheesta muualla
*Campuses  (nebraska.edu)
Winston Groom

**Winston Francis Groom Jr.** (23. maaliskuuta 1943 Washington D.C., Yhdysvallat – 17. syyskuuta 2020 Point Clear, Alabama, Yhdysvallat) oli yhdysvaltalainen romaani- ja tietokirjailija. Hänen tunnetuin teoksensa on vuonna 1986 ilmestynyt romaani *[[Forrest Gump (romaani)|Forrest Gump – kunnian mies]]*, jonka elokuvasovitus vuodelta 1994 voitti muun muassa kuusi Oscar-palkintoa. Groom kirjoitti *Forrest Gumpille* myös jatko-osan *[[Gump ja kumppani]]*, joka ilmestyi vuonna 1995. Hän on kirjoittanut myös useita tietokirjoja sotahistoriasta.

Winston Groom syntyi Washingtonissa. Pääteoksensa esikuvan tavalla hän vietti nuoruuttaan Alabamassa (Mobilen kaupungissa) ja osallistui Vietnamin sotaan.

Jatkoteoksessaan *Gump ja kumppani* Groom kuvasi saaneensa tarinan alun omalta isältään, Winston Groom Sr.:lta.

## Lähteet
Emperor

**Emperor** tarkoittaa muun muassa seuraavia:

* Emperor, norjalainen yhtye
* *[[Emperor (vuoden 2012 elokuva)|Emperor]]*, Peter Webberin ohjaama miehitettyyn Japaniin sijoittuva yhdysvaltalais-japanilainen elokuva vuodelta 2012
* *[[Emperor (vuoden 2020 elokuva)|Emperor]]*, Mark Aminin ohjaama orjuudesta kertova yhdysvaltalainen elokuva vuodelta 2020
* The Emperors, yhdysvaltalainen soulyhtye 1960-luvulla
;Britannian kuninkaallinen laivasto
* HMS Emperor (1856), siipiratasjahti
* HMS Emperor (D98), Ruler-luokan saattuetukialus.
Šugozero

**Šugozero** (, vepsäksi *Šugar’v*) on maaseututaajama ja maalaiskunta Leningradin alueen Tihvinän piirissä Venäjällä. Se sijaitsee Srednejejärven etelärannalla 66 kilometriä Tihvinästä koilliseen. Taajamassa on 2400 ja kunnassa 3100 asukasta (vuonna 2010).

Taajama on saanut nimensä läheisestä Šugozerojärvestä. Lähistöllä on 1000-luvun kurgaanihautoja. Šugozeron pogosta mainitaan ensimmäisen kerran 1400-luvulla. Nykyinen taajama perustettiin entisen kartanon paikalle Kapšan piirin keskukseksi vuonna 1927. Se koostuu useista osista, joilla on omat nimensä. Piiri lakkautettiin vuonna 1936. 1970–1990-luvuilla rakennettiin kerrostaloalue. Šugozerossa on keskikoulu, ammattikoulu, lasten luomistyön keskus, vapaa-ajan keskus, kulttuuritalo, kirjasto, museo ja sairaala. 2000-luvun alussa rakennettiin ortodoksinen kirkko.

Šugozeron kunta sijaitsee Tihvinän piirin itäosassa. Sen pinta-ala on 979 neliökilometriä. Pohjoisessa ja idässä kunta rajoittuu Pašozeron kuntaan, etelässä Boksitogorskin piirin sekä lännessä ja pohjoisessa Gankovon kuntaan. Keskustaajaman lisäksi kuntaan kuuluu 35 kylää: Andronnikovo, Anhimovo, Bolšaja Paluja, Burmakino, Dorohnovo, Grigino, Ivanovskoje, Kilmuja, Kljušnikovo, Koškino, Kuzminka, Lepuja, Lizanovo, Makarjino, Maksovo, Malaja Paluja, Mišukovo, Moškovo, Nikulskoje, Njurevo, Oleškovo, Panšino, Pogorelets, Poretšje, Samara, Selištše, Seltso, Šuiga, Timošino, Tšudskoje, Tšuganovo, Uljanitsa, Ušakovo, Verhovje ja Zaretšje.

## Lähteet

## Aiheesta muualla
* Šugozeron kunta Leningradin alueen sivustolla  
* Šugozero Leningradin alueen kulttuuri -tietosanakirjassa
Airamo

**Airamo** on suomalainen sukunimi, joka on muun muassa seuraavilla henkilöillä:

*Aino Airamo (1883–1969), kääntäjä ja kirjailija
*Arvo Airamo (1897–1955), näytelmäkirjailija
*Elin Airamo (1886–1971), kansanedustaja
*Hemmo Airamo (1893–1963), koomikko, näyttelijä ja teatteriohjaaja
VAC

**VAC** voi tarkoittaa seuraavia:

* VAC Budapest, Vívó és Atlétikai Club, lakkautettu budapestilainen jalkapalloseura
* VAC, Valve Anti-Cheat, huijauksenestojärjestelmä
* VAC, Velvet Acid Christ, yhdysvaltalainen electro-industrial-yhtye
Sensory Records

**Sensory Records** on yhdysvaltalainen levy-yhtiö, joka keskittyy progressiivisen metallin julkaisemiseen. Se perustettiin vuonna 1997 tytäryhtiöksi The Laser's Edge -levy-yhtiölle, joka on keskittynyt puolestaan progressiivisen rockin julkaisemiseen.

Sensory Records on yksi kolmesta *The Laser's Edge Group*-levynjakeluyhtiön sisäisestä levy-yhtiöstä. Näihin kuuluvat Sensory Recordsin lisäksi myös sen emoyhtiö The Laser's Edge sekä Free Electric Sound.

## Lähteet

## Aiheesta muualla
*The Laser's Edge Group
Ylpeys ja ennakkoluulo (vuoden 1980 televisiosarja)

**Ylpeys ja ennakkoluulo** () on brittiläinen televisiosarja vuodelta 1980. Se perustuu Jane Austenin samannimiseen romaaniin.

BBC:n tuottamassa sarjassa Elizabeth Bennetiä näytteli Elizabeth Garvie ja Fitzwilliam Darcyn roolissa nähtiin David Rintoul. Viisiosaisen sarjan kokonaiskesto on 226 minuuttia. Käsikirjoituksen siihen laati alkuperäisen romaanin pohjalta Fay Weldon. Tuottajana toimi Jonathan Powell ja ohjaajana Cyril Coke. 

Sarja oli ehdolla parhaan pukusuunnittelun ja tv-valaistuksen BAFTA-palkintojen saajaksi 1980. Yhdysvalloissa sen jaksot esitettiin osana PBS-televisioverkon *[[Masterpiece Theatre]]* -antologiasarjaa vuoden 1980 syksyllä. 

BBC oli tehnyt *Ylpeydestä ja ennakkoluulosta* televisioversioita aiemminkin vuosina 1938, 1952, 1958 ja 1967. Jane Austenin tarina sovitettiin tv-sarjaksi myös 1995. 

## Näyttelijät

Lähde: 

## Lähteet
Pašozero

**Pašozero** (, vepsäksi *Paks’jär’v*) on kylä ja maalaiskunta Leningradin alueen Tihvinän piirissä Venäjällä. Se sijaitsee Pašozerojärven pohjoisrannalla noin 80 kilometriä Tihvinästä koilliseen. Kylässä on 460 ja kunnassa 770 asukasta (vuonna 2010).

Vanhin maininta Pašozerosta on 1300-luvun novgorodilaisessa tuohikirjeessä. Myöhemmältä ajalta tunnetaan Pašozeron pogosta. Nykyinen kylä on levittäytynyt järven rannalle kolmen kilometrin pituudelta. Sen historiallisia osia ovat Panjovo, Pogost, Skopljajevo, Stroika ja Tsarski posjolok. Kylässä on kulttuuritalo, kirjasto, käsityökoulu sekä ympäröivän Vepsän metsä -luonnonpuiston museo.

Pašozeron kunta sijaitsee Tihvinän piirin itäosassa. Se rajoittuu pohjoisessa Podporožjen piiriin, idässä Vologdan alueeseen, kaakossa Boksitogorskin piiriin, etelässä Šugozeron ja lännessä Gankovon kuntiin sekä luoteessa Lotinapellon piiriin. Kunnan pinta-ala on 1108 neliökilometriä. Seudulla virtaavat Kapša-, Genuja- ja Tšogajoet. Suurimpia järviä ovat Pašozero, Kapšozero, Lerinskoje, Dolgozero, Pupozero ja Šigolskoje. Keskuskylän lisäksi kuntaan kuuluu 14 kylää: Bereg, Birjutšovo, Haragenitši, Kontšik, Koptjajevo, Korbenitši, Kuznetsova Gora, Lukino, Njurgovitši, Ozrovitši, Strelkovo, Tšoga, Urja ja Ust-Kapša.

## Lähteet

## Aiheesta muualla
* Pašozeron kunta Leningradin alueen sivustolla 
* Pašozero Leningradin alueen kulttuuri -tietosanakirjassa
Dedryck Boyata

**Anga Dedryck Boyata** (s. 28. marraskuuta 1990 Bryssel, Belgia) on kongolaisia sukujuuria omaava belgialainen jalkapallopuolustaja. Hän edustaa Saksan Bundesliigassa pelaavaa Hertha Berliniä.

## Seurajoukkueura
Boyata pelasi Manchester Cityn juniorijoukkueissa ennen siirtymistään seuran edustusjoukkueeseen Englannin Valioliigaan vuoden 2010 alussa. Hän pelasi kevätkaudella 2010 kolme valioliigaottelua sekä molemmat liigacupin välieräottelut Manchester Unitedia vastaan. Kaudella 2010–2011 hän pelasi seitsemän valioliigaottelua ja karsintapelit mukaan lukien kuusi Eurooppa-liigan ottelua. FA-cupissa hän pelasi kahdessa ottelussa yhteensä seitsemän minuuttia Cityn voittaessa cupmestaruuden. Loppuottelussa hän oli kokoonpanossa, muttei päässyt kentälle. 

Kaudella 2011–2012 Boyata pelasi lainalla Boltonissa. Hän pelasi seurassa kaikkiaan 14 valioliigaottelua, joissa teki yhden maalin. Syyskaudella 2012–2013 hän pelasi lainalla alankomaalaisessa FC Twentessä viisi Eredivisien ja kolme Eurooppa-liigan ottelua.

Boysta pelasi kaudella 2013–2014 Manchester Cityssä yhden valioliigaottelun. Liigacupissa hän pelasi neljä ottelua, ei kuitenkaan finaalia Cityn voittaessa liigacupin mestaruuden. Seuraavalla kaudella hän pelasi kaksi valioliigaottelua.

Boyata siirtyi Skotlannin valioliigaseura Celticiin 1,5 miljoonan punnan siirtosummalla kesällä 2015. Hän pelasi tulokaskaudellaan 26 pääsarjaottelua, joissa teki neljä maalia Celticin voittaessa Skotlannin-mestaruuden. Lisäksi hän pelasi kuusi Mestarien liigan karsintaottelua, joissa teki kaksi maalia, ja kuusi Eurooppa-liigan ottelua. 

Kaudella 2016–2017 Boyata oli pitkään sivussa reisivamman vuoksi. Hän pelasi 17 sarjaottelua, joissa teki viisi maalia Celticin voittaessa jälleen maan mestaruuden. Hän voitti myös Skotlannin cupin. Seuraavalla kaudella hän kärsi polvivammasta. Pelaamissaan 28 liigaottelussa hän teki kaksi maalia. Hän voitti myös Skotlannin cupin ja liigacupin. Kaudella 2018–2019 loukkaantumiset vaivasivat jälleen ja hän pelasi 19 liigaottelua, joissa hän teki yhden maalin. Joukkue voitti jälleen liigan, cupin ja liigacupin.

Boyata siirtyi kesällä 2019 saksalaisseura Hertha Berliniin. Hän pelasi kaudella 2019–2020 Bundesliigassa 28 ottelua ja teki niissä neljä maalia. Seuraavalla kaudella hän oli tammi-huhtikuussa 2021 poissa kentiltä loukkaantumisen vuoksi ja pelasi kauden aikana 19 bundesliigaottelua, joissa hän teki yhden maalin.

## Maajoukkueura
Boyata pelasi Belgian alle 19-vuotiaiden jalkapallomaajoukkueessa 12 ottelua, joissa teki kaksi maalia. Alle 21-vuotiaiden maajoukkueessa hän pelasi 11 ottelua. Ensimmäisen A-maaottelunsa hän pelasi EM-karsintaottelussa Itävaltaa vastaan lokakuussa 2010. Seuraavan maaottelunsa hän pelasi maaliskuussa 2016.

Boyata teki arvoturnausdebyyttinsä Belgian pronssimitaliin päättyneissä Venäjän MM-kilpailuissa 2018. Hän pelasi täydet minuutit kaikissa kolmessa alkulohkon ottelussa, mutta ei päässyt pudotuspeliotteluissa kentälle.

## Lähteet
Encounter

**Encounter** tarkoittaa muun muassa seuraavia:

* *[[Encounter (lehti)|Encounter]]*, CIA:n rahoittama kulttuurilehti
* HMS Encounter, aluksia
* *[[Encounter (televisiosarja)|Encounter]]*, eteläkorealainen televisiosarja
Keski-Afrikan tasavalta olympialaisissa

**[[Keski-Afrikan tasavalta]]** osallistui **[[olympialaiset|olympialaisiin]]** ensimmäisen kerran Méxicossa 1968. Kolmista seuraavista kesäolympialaisista se jäi pois, mutta on ollut mukana kaikissa kesäolympialaisissa Los Angelesista 1984 lähtien. Talvikisoihin maa ei ole osallistunut.
 
Keski-Afrikan tasavalta ei ole saavuttanut olympialaisissa yhtään mitalia. Pistesijalle, eli kahdeksan parhaan joukkoon, on yltänyt taekwondoin Patrick Boui, joka oli seitsemäs miesten höyhensarjassa Lontoossa 2012. Maan miesten koripallojoukkue sijoittui kymmenenneksi Soulissa 1988.

## Lähteet

## Aiheesta muualla
* Keski-Afrikan tasavalta Kansainvälisen olympiakomitean sivustolla
Criminal (elokuva)

**Criminal** on 10. syyskuuta 2004 ensi-iltansa saanut yhdysvaltalainen elokuva, joka perustuu argentiinalaiseen elokuvaan *[[9 Kuningatarta]]*. Elokuvan ohjasi Gregory Jacobs ja tuotti George Clooneyn ja Steven Soderberghin tuotantoyhtiö Section Eight Productions. Elokuvan pääosissa näyttelevät John C. Reilly, Diego Luna ja Maggie Gyllenhaal.

## Juoni

Elokuvan päähenkilö on John C. Reillyn esittämä Richard Caddis. Hän on ammatiltaan huijari, joka esittää menestyvää liikemiestä saadakseen ihmiset luottamaan häneen helpommin.

Uutta rikoskumppania etsivä Gaddis tapaa elokuvan alussa Diego Lunan esittämän Rodrigon, joka on suorittamassa pikkurikoksia eräässä kasinobaarissa. Kun Rodrigo on jäämässä kiinni yritettyään huijata tarjoilijalta rahaa, Gaddis tulee väliin ja pelastaa Rodrigon pidätykseltä esittämällä poliisia. Gaddis testaa Rodrigon taitoja, ja ehdottaa hänelle tämän jälkeen kumppanuutta.

Rodrigo lupautuu auttamaan Richardia suuressa huijauksessa, mikäli saa prosenttiosuuden tuotoista auttaakseen isäänsä peliveloissa. Heidän suunnitelmanaan on myydä arvopaperiväärennös William Hanniganille, joka on eräässä hotellissa asuva rikas liikemies ja keräilijä.

Maggie Gyllenhaal esittää Gaddisin siskoa Valerieta, joka on Hanniganin hotellissa työskentelevä vastaanottovikailija, jonka Hannigan haluaa ihastuksestaan johtuen osallistuvan kauppoihin. Maggie suostuu auttamaan Gaddista sillä ehdolla, että tämä kertoo heidän veljelleen Michaelille huijanneensa häneltä hänen osuutensa heidän äitinsä perinnöstä. 

Elokuvan lopussa selviää, että kaikki huijaukseen osallistuneet olivatkin pelanneet alusta asti Gaddista vastaan, joka joutuu pidätetyksi yrittäessään lunastaa sekkiä.

## Rooleissa

## Aiheesta muualla
* Internet Movie Database: Criminal
Churchin–Turingin–Deutschin periaate

**Churchin–Turingin–Deutschin periaate** on tietojenkäsittelytieteessä ja kvanttimekaniikassa vahvempi fysikaalinen muoto Churchin-Turingin teesistä, jonka formuloi David Deutsch vuonna 1985. Periaate osoittaa, että universaali tietokone voi simuloida jokaista fyysistä prosessia. 

## Turingin periaate kaiken kattavassa muodossa
On mahdollista rakentaa lumetodellisuuden generaattori, jonka ohjelmisto sisältää kaikki fysikaalisesti mahdolliset ympäristöt.

## Katso myös
*Digitaalinen fysiikka

## Lähteet
*

### Viitteet
Sally Peers

**Sally Peers** (s. 1. kesäkuuta 1991 Melbourne) on australialainen tennispelaaja. Parhaimmillaan hän on ollut WTA-listan sijalla 145 huhtikuussa 2011, eikä hän ole voittanut vielä yhtään WTA-turnausta.

Vuonna 2009 hän voitti Wimbledonin tennisturnauksessa tyttöjen nelinpelin parinsa Noppawan Lertcheewakarnin kanssa.

Vuonna 2010 hän pelasi ensimmäistä kertaa ammattilaistasolla Grand Slam -turnauksen pääsarjassa. Yhdysvaltain avoimiin hän pääsi karsintojen kautta mukaan. Avauskierroksella hän murskasi maailmanlistan 54:nnen Aleksandra Wozniakin luvuin 6–0, 6–1. Toisella kierroksella hän hävisi kuitenkin moninkertaiselle Grand Slam -voittajalle, Kim Clijstersille lukemin 6–2, 6–1. Samana vuonna hän voitti Kansainyhteisön kisoissa kultaa naisten nelinpelissä Anastasia Rodionovan kanssa ja pronssia kaksinpelissä.

Vuonna 2011 Australian avoimissa hän hävisi avauskierroksella Petra Kvitoválle.

## Lähteet

## Aiheesta muualla
* Sally Peers profiili WTA:n kotisivuilla
* Sally Peers  profiili ITF:n kotisivuilla
Ville Waaramäki

**Ville Waaramäki** on suomalainen vammaisurheilija. Hän pelaa jääkiekkoa Suomen proteesimaajoukkueessa, ja on ollut mukana Suomen proteesilätkä -yhdistyksen toiminnassa vuodesta 2001 lähtien.

## Lähteet
Melegežskaja Gorka

**Melegežskaja Gorka** () on kylä ja maalaiskunta Leningradin alueen Tihvinän piirissä Venäjällä. Se sijaitsee Säsjoen varrella noin 10 kilometriä Tihvinästä lounaaseen. Kylässä on 790 ja kunnassa 1000 asukasta (vuonna 2009).

Kylän lähellä on 1000-luvun alun kurgaanihautoja. Melegežan pogosta tunnetaan 1400-luvulta lähtien.

Melegežskaja Gorkan kunta sijaitsee Tihvinän piirin eteläosassa. Se rajoittuu pohjoisessa ja koillisessa Tihvinän kaupunkiin, idässä Boksitogorskin piiriin, etelässä Novgorodin alueeseen sekä lännessä ja luoteessa Tsvyljovon kuntaan. Kunnan pinta-ala on 740 neliökilometriä. Seudun suurimmat joet ovat Säs ja Voložba. Keskuskylän lisäksi kuntaan kuuluu 12 kylää: Gorodištše, Klinets, Kostrino, Novoandrejevo, Ostrov, Pleso, Raplja, Šibenets, Velikaja Niva, Voložba, Zahoža ja Zarutševje.

## Lähteet

## Aiheesta muualla
* Melegežskaja Gorkan kunta Leningradin alueen sivustolla
Loppurysäys

**Loppurysäys** on kosmologinen skenaario, jossa maailmankaikkeuden laajeneminen pysähtyy, ja kaikki romahtaa lopulta yhteen pisteeseen. Loppurysäystä pidetään hyvin epätodennäköisenä maailmankaikkeuden lopullisen kohtalon mallina.

Loppyrysäys alkaisi maailmankaikkeuden laajenemisen pysähtymisenä, kun painovoima voittaisi alkuräjähdyksen tuottaman, galakseja loitontavan alkusysäyksen. Painovoiman vaikutukseen vaikuttaa näkyvän aineen ohella myös pimeän aineen määrä, jota ei tiedetä tarkasti.

Maailmankaikkeuden laajenemisen kääntyminen tiivistymiseksi näkyisi Maassa siten, että lähimmät galaksit alkaisivat lähentyä omaa galaksiamme, mikä havaittaisiin niiden punasiirtymän vaihtumisesta sinisiirtymäksi. Valonnopeuden äärellisyydestä johtuen etäisimmät galaksit näyttäisivät kuitenkin vielä kauan aikaa etääntyvän, vaikka todellisuudessa nekin olisivat jo kääntäneet suuntansa ja lähestyisivät Maata paljon kovempaa vauhtia kuin läheisemmät kohteet.

Kestäisi vielä useita miljardeja vuosia, ennen kuin lähimmät galaksit yhdistyisivät Linnunrataan, lukuun ottamatta Andromedan galaksia, joka yhdistyy Linnunrataan joka tapauksessa. Galaksien yhdistyminen aiheuttaisi muun muassa uusien tähtien ja mustien aukkojen syntymisen. Galaksit alkaisivat hehkua sinistä valoa ja päästää jättimäisiä hiukkassuihkuja avaruuteen. Supermassiiviset mustat aukot kasvaisivat. Alkuräjähdyksen jälkihehku tiivistyisi ja muuttuisi kuumaksi ja tiheäksi plasmaksi. Lisäksi tähtien ja mustien aukkojen tuottama säteily kääntyisi takaisin ja väkevöityisi vieläkin vahvemmaksi, kaikki tähdet tuhoavaksi plasmaksi. Maailmankaikkeus tiivistyisi niin tiheäksi, että ei tiedetä, mitä aineelle silloin tapahtuisi. Lopulta kaikki aine olisi tiivistynyt yhteen pisteeseen, singulariteettiin.

”Pompputeoriat” ovat loppyrysäyksen muunnelmia, joissa pisteestä syntyy uusi maailmankaikkeus. Joissain teorioissa uusi maailmankaikkeus alkaa syntyä laajentumalla jo ennen singulariteettia.

Loppurysäysteoria oli suosittu kosmologien keskuudessa 1960-luvulla. 1990-luvulla tehtyjen laskelmien mukaan loppurysäys on kuitenkin lähes mahdoton skenaario nykyisten tietojen pohjalta. Pimeän energian uusien ominaisuuksien paljastuminen voisi kuitenkin muuttaa näitä käsityksiä.

## Lähteet
Anita Weyermann

**Anita Weyermann** (s. 8. joulukuuta 1977 Oberaargau) on sveitsiläinen entinen yleisurheilija, joka kilpaili keski- ja pitkien matkojen juoksussa sekä maasto- ja estejuoksussa. Hän edusti seuratasolla berniläistä GGB:tä. Weyermann voitti 1&nbsp;500 metrillä pronssia sekä vuoden 1997 MM-kisoista että EM-kisoista 1998. Hän voitti myös kultaa maastojuoksun EM-kisoista 1999. Weyermann on osallistunut olympialaisiin kahdesti, vuosina 1996 ja 2000. Hän oli neljästoista 5&nbsp;000 metrillä vuonna 1996, mutta ei päässyt finaaliin 1&nbsp;500 metrin matkalla Sydneyn kisoissa 2000.

Weyermann voitti yhteensä neljä maansa mestaruutta, joista yhden sisä- ja kolme ulkoradoilta. Hän pitää hallussaan Sveitsin ennätystä 1&nbsp;500, 3&nbsp;000 ja 5&nbsp;000 metrillä sekä mailin juoksussa ja 3&nbsp;000 metrin estejuoksussa.

## Ennätykset

*Lähde: IAAF* 

* 1 500 m: 3.58,20 (1998)
* 5 000 m: 14.59,28 (1996)
* 3 000 m: 8.35,83 (1999)
* 3 000 m esteet: 9.57,06 (2001)
* Maili: 4.23,92 (1998)

## Lähteet
Myssy

**Myssy** on yleensä villasta kudottu pehmeä päähine, samankaltainen kuin pipo. Aiemmin myssyt olivat kuitenkin usein kankaisia. Hilkka on leuan alta solmittu myssy. Kankaiset myssyt olivat erityisen suosittuja 1700-luvulle saakka ja sisäasusteina myös 1800-luvulla. Erilaisia myssyjä ovat muun muassa fryygialaismyssy ja tykkimyssy.
Raili Puhakka

**Raili Kyllikki Puhakka** (18. elokuuta 1940 Jyväskylä – 20. kesäkuuta 2006 Anjalankoski) oli suomalainen  maatilan emäntä ja poliitikko. Hän toimi kansanedustajana ajalla 22. maaliskuuta 1991 – 23. maaliskuuta 1995 edustaen Kymen läänin vaalipiiriä ja kuului Keskustan eduskuntaryhmään.

## Lähteet
Mauri Vänskä

**Mauri Heimo Kalervo Vänskä** (s. 3. elokuuta 1940 Pielisensuu) on suomalainen poliitikko. Vänskä toimi kansanedustajana ajalla 24. maaliskuuta 1979 – 25. maaliskuuta 1983 edustaen Pohjois-Karjalan läänin vaalipiiriä ja kuului Kansallisen Kokoomuksen eduskuntaryhmään. 

Hän toimi Pohjois-Karjalan yrittäjät ry:n toimitusjohtajana vuosina 1966–2000 neljän vuoden kansanedustajakauttaan lukuun ottamatta. Hän toimi Ruotsin kunniakonsulina Pohjois-Karjalassa 1990–2005.

## Lähteet
Kolikonheitto

**Kolikon heittäminen** (tai **kruuna vai klaava**) on eräs arvonnan muoto, tapa tehdä päätös tai valinta kahden eri vaihtoehdon välillä. Siinä kolikko heitetään ilmaan siten, että se pyörii ympäri useita kertoja. Joko etukäteen tai kolikon ollessa ilmassa sovitaan, kumpaa vaihtoehdoista kolikon eri puolet (*kruunu* eli *kruuna* ja *klaava*) edustavat. Kolikon voidaan antaa pudota maahan, se voidaan ottaa kiinni kämmenelle tai lyödä nurin toisen käden selkäpuolelle. Se, kumpi kolikon puoli jää ylöspäin, kertoo valinnan tuloksen. Mikäli heitto on suoritettu oikein eikä siihen liity epärehellisyyttä (kolikkoa ei ole esimerkiksi painotettu), kummallakin vaihtoehdolla on melkein yhtä suuri todennäköisyys tulla valituksi.

Kolikon heittämistä käytetään esimerkiksi urheilussa kenttäpuoliskoiden arpomiseen pelaaville joukkueille tai viimeisenä keinona ottelun lopputuloksen ratkaisemisessa. Esimerkiksi jalkapallo-ottelut ratkaistiin aikaisemmin jatkoajan jälkeisessä tasatilanteessa arpomalla, kuten vuoden 1968 Euroopan-mestaruuskilpailujen välieräottelussa, jossa Italia voitti Neuvostoliiton kolikonheitolla. Käytännöstä on sittemmin luovuttu rangaistuspotkukilpailun kehittämisen myötä. Kolikkoa heitetään myös erilaisissa peleissä ja yleensäkin erilaisissa valintatilanteissa puolueettomana keinona, jos ratkaisua ei muuten saada aikaan. 

## Katso myös
*Höpsismi
*Teikkaus

## Lähteet
Tšikki

**Tšikki** oli kylä Korpiselän kunnan pohjoisosassa Raja-Karjalassa Viipurin läänissä Suomen Neuvostoliitolle luovuttamalla alueella. Tšikin kyläkeskus sijaitsi Ilomantsin rajalla olevan Viiksinselkä -nimisen järven eteläpäässä noin 15 kilometriä kirkonkylästä koilliseen. Tšikin naapurikyliä olivat etelässä Tšokki ja Kokkari, lännessä Karali ja pohjoisessa Ilomantsin puolella Melaselkä. 

Talvisodassa Neuvostoliitto ei vallannut Tšikkia, mutta 1940 Moskovan rauhanehtojen mukaan se oli luovutettava Neuvostoliitolle ja kyläläiset evakuoitiin jäljelle jääneeseen Suomeen. Jatkosodan alussa 1941 kylä vallattiin takaisin ja asukkaat pääsivät jälleenrakentamaan kotejaan, mutta 1944 alueelta oli vetäydyttävä ja väestö evakuoitiin uudelleen.

## Lähteet
Jouni Mykkänen

**Jouni Mykkänen** (s. 6. lokakuuta 1939 Helsinki) on suomalainen poliitikko. Hän toimi kokoomuksen kansanedustajana Lapin läänin vaalipiiristä 1970–1974, minkä jälkeen hän työskenteli johtotehtävissä Yleisradiossa 1975–1994 ja Suomen elokuvasäätiön toimitusjohtajana 1995–2006.

## Elämä
Mykkäsen isä oli toimittaja Eino Mykkänen ja äiti keittäjä Martta Rissanen. Mykkänen kävi kansa- ja keskikoulun Sodankylässä, mistä hänen äitinsä oli kotoisin. Hän kirjoitti ylioppilaaksi Rovaniemen yhteislyseosta 1958.

Mykkänen valmistui valtiotieteiden maisteriksi Helsingin yliopistosta keväällä 1964 pääaineenaan yleinen valtio-oppi. Hän opiskeli myös kansantaloutta, sosiologiaa, poliittista historiaa ja kansainvälistä oikeutta. Opiskeluaikanaan Mykkänen työskenteli Maataloushallituksen toimistovirkailijana 1958–1959, Uuden Suomen toimittajana 1960 ja Yleisradion toimittajana 1960–1964. Hän liittyi Kansalliset Ylioppilaat ry:hyn ja samalla kokoomukseen vuonna 1959. Mykkänen oli vuonna 1960 perustamassa Kansallisten Ylioppilaiden Liittoa, josta tuli myöhemmin Tuhatkunta.

Ennen valintaansa eduskuntaan Mykkänen työskenteli kokoomuksen tiedotussihteerinä ja -päällikkönä 1964–1970. Tehtävää tarjosi hänelle aiempi tiedotussihteeri Harri Holkeri. Kansanedustajana Mykkänen toimi 23. maaliskuuta 1970 – 31. joulukuuta 1974. Hän on ollut myös Espoon kaupunginvaltuuston ja kaupunginhallituksen sekä Sodankylän kunnanvaltuuston jäsen.

Poliittisen uransa jälkeen Mykkänen toimi Yleisradiossa. Hän oli Radio 1:n johtaja 1975–1984, koko radion johtaja ja pääjohtajan varamies 1985–1989 sekä resurssi- ja varapääjohtaja 1990–1994. Hän oli Suomen elokuvasäätiön toimitusjohtaja vuodesta 1995. Mykkänen jäi tehtävästä eläkkeelle vuonna 2006. Hän sai kulttuurineuvoksen arvonimen vuonna 2007.

## Yksityiselämä

Mykkänen on ollut naimisissa kahdesti ja hänellä on kuusi lasta. Yksi lapsista on kansanedustajana ja ministerinä toiminut Espoon kaupunginjohtaja Kai Mykkänen.

## Lähteet
* 

### Viitteet
Haukivaara (Korpiselkä)

**Haukivaara** oli kylä Korpiselän kunnan pohjoisosassa Raja-Karjalassa Viipurin läänissä Suomen Neuvostoliitolle luovuttamalla alueella. Haukivaaran kyläkeskus sijaitsi Tolvajoen itäpuolella Ala-Tolvajärveen pohjoisesta laskevan pienen Haukilammen rannalla noin 30 kilometriä kirkonkylästä itään. Haukivaaran naapurikyliä olivat koillisessa Yläjärvi, idässä Kitilänselkä ja Ägläjärvi sekä etelässä Tolvajärvi.  Haukivaaran johti kylätie, joka yhtyi Tolvajärvellä Korpiselän kirkonkylästä Suojärvelle vievään maantiehen.

Talvisodan päättäneessä Moskovan rauhassa vuonna 1940 Haukivaara luovutettiin Neuvostoliitolle. Kyläläiset oli evakuoitu muualle Suomeen jo sodan aikana. Jatkosodan alussa 1941 kylä vallattiin takaisin ja asukkaat pääsivät jälleenrakentamaan kotejaan, mutta 1944 alueelta oli vetäydyttävä ja väestö evakuoitiin uudelleen.

## Lähteet
Juhani Raudasoja

**Johan **(**Juhani**)** Vilhelmi Raudasoja** (s. 12. elokuuta 1939 Ylivieska) on suomalainen poliitikko. Raudasoja toimi kansanedustajana ajalla 1. lokakuuta 1977 – 25. maaliskuuta 1983 edustaen Vaasan läänin vaalipiiriä ja kuului Sosialidemokraattiseen eduskuntaryhmään. Eduskuntaan hän nousi Vaasan läänin maaherraksi siirtyneen Antti Pohjosen seuraajana. Ennen kansanedustajuuttaan hän toimi asentajana Strömberg Oy:llä Vaasassa vuosina 1962–1971, pääluottamusmiehenä siellä vuosina 1971–1974 ja  Metallityöväen liiton piiritoimitsijana Vaasan piirissä vuosina 1975–1977.

## Lähteet
San Juanin maanjäristys

**San Juanin maanjäristys**, jota pidetään Argentiinan historian vakavimpana luonnonmullistuksena, tapahtui 15. tammikuuta 1944 San Juanin maakunnassa, joka sijaitsee maan länsiosassa.

Suuri osa San Juanin kaupungista tuhoutui, minkä lisäksi Mendozan maakunnassa kärsittiin aineellisia vahinkoja. Vaikutukset huomattiin myös Córdoban, La Riojan ja San Luisin maakunnissa.

## Lähteet
Riitta Saastamoinen

**Ulla Riitta Saastamoinen** (10. helmikuuta 1940 Kuopio – 10. heinäkuuta 2023 Kuopio) oli suomalainen poliitikko. Koulutukseltaan hän oli valtiotieteiden kandidaatti. Saastamoinen toimi kansanedustajana kaksi kautta ajalla 21. maaliskuuta 1987 – 23. maaliskuuta 1995 edustaen Kuopion läänin vaalipiiriä ja kuului Kansallisen Kokoomuksen eduskuntaryhmään. Ennen kansanedustajuuttaan hän toimi Suomen maakuntakirjailijat ry:n toiminnanjohtajana. Saastamoinen on haudattu Kuopion Isolle hautausmaalle.

## Lähteet
Armas Komi

**Armas Kalervo Komi** (s. 8. helmikuuta 1940 Loimaa) on suomalainen maanviljelijä ja poliitikko. Hän asuu Joroisissa. Komi toimi kansanedustajana kaksi kautta ajalla 22. maaliskuuta 1991 – 23. maaliskuuta 1999 edustaen Mikkelin läänin vaalipiiriä ja kuului Keskustan eduskuntaryhmään. Hänen tyttärensä Katri Komi oli keskustan kansanedustaja vuosina 1999–2015.

## Tausta
Ennen uraa politiikassa Komi opiskeli Suonenjoen maamieskoulussa valmistuen vuonna 1958. Komi osallistui vuonna 1964 YK:n rauhanturvaoperaatioon Kyproksella. Tämän jälkeen hän toimi maanviljelijänä.

## Lähteet
Kiipeilyteline

**Kiipeilyteline** on liikuntaan ja leikkimiseen tarkoitettu rakennelma, jossa voi kiipeillä. Yksinkertaisimmillaan se on puusta tehty teline, johon on kiinnitetty esimerkiksi köysiä. Kiipeilytelineitä on usein leikkipuistoissa sekä koulujen ja päiväkotien pihoilla. Kiipeilytelineitä on yhdistetty muun muassa liukumäkien kanssa. 

Kiipeilytelineitä valmistavat esimerkiksi Lappset, kotimainen leikkivälineiden valmistaja.  

## Aiheesta muualla
Luigina Giavotti

**Luigina (Gina) Giavotti** (12. lokakuuta 1916 – 4. elokuuta 1976), lempinimeltään *Popolo*, oli italialainen voimistelija. Giavotti otti osaa vuoden 1928 kesäolympialaisiin saavuttaen hopeamitalin Italian voimistelujoukkueen jäsenenä. Hän on kaikkien aikojen nuorin olympiamitalin saavuttanut naisurheilija.

## Lähteet
Hominvaara

**Hominvaara** oli kylä Korpiselän kunnan länsiosassa Raja-Karjalassa Viipurin läänissä Suomen Neuvostoliitolle luovuttamalla alueella. Hominvaara sijaitsi Korpijärven itäpuolella Korpiselän kirkonkylästä Värstilään johtavan maantien varrella noin neljä kilometriä kirkonkylästä etelään. Sen naapurikyliä olivat kirkonkylä pohjoisessa, Tšokki idässä sekä Tšiipakka ja Saaroinen lännessä. 

Talvisodassa Neuvostoliitto ei vallannut Hominvaaraa, mutta 1940 Moskovan rauhan raja tuli kulkemaan Korpijärven poikki aivan Hominvaaran länsipuolelta ja kylä oli luovutettava Neuvostoliitolle. Kyläläiset evakuoitiin jäljelle jääneeseen Suomeen. Jatkosodan alussa 1941 kylä vallattiin takaisin ja asukkaat pääsivät jälleenrakentamaan kotejaan, mutta 1944 alueelta oli vetäydyttävä ja väestö evakuoitiin uudelleen.

## Lähteet
Juhani Orrenmaa

**Heikki Juhani Orrenmaa** (27. heinäkuuta 1939 Kauhava – 5. elokuuta 2023 Seinäjoki) oli suomalainen opettaja ja poliitikko. Koulutukseltaan hän oli filosofian maisteri ja työskenteli muun muassa matemaattisten aineitten opettajana ja vanhempana lehtorina Kuortaneella ja Seinäjoella, Turun ja Porin läänin koulutoimentarkastajana sekä kehitysyhteistyötehtävissä Keniassa. 

Orrenmaa toimi kansanedustajana kahteen otteeseen vuosina 1970–1972 ja 1975–1979. Kansanedustajana hän edusti Vaasan läänin vaalipiiriä ja kuului Liberaalisen kansanpuolueen eduskuntaryhmään. Lisäksi hänet valittiin Seinäjoen kaupunginvaltuustoon ja vuonna 1978 presidentin valitsijamieheksi.

Vuosina 1958–1966 Orrenmaa kilpaili yleisurheilijana edustaen Kauhavan Wisaa. Hänen päälajinaan oli 110 metrin aitajuoksu, jossa hän voitti hopeaa Kalevan kisoissa 1963.

## Lähteet
Kilpijärvi (Korpiselkä)

**Kilpijärvi** oli kylä Korpiselän kunnan eteläosassa Raja-Karjalassa Viipurin läänissä Suomen Neuvostoliitolle luovuttamalla alueella. Kylä sijaitsi samannimisen Vuoksen vesistön latvaosiin kuuluvan järven eteläpuolella ja matkaa Korpiselän kirkonkylään oli linnuntietä noin 18 kilometriä. Kilpijärven naapurikyliä olivat Tšokki ja Kokkari pohjoisessa, Tolvajärvi idässä sekä Lehmivaara etelässä. 

Kilpijärvi mainitaan ensimmäisen kerran vuonna 1500 Novgorodin Vatjan viidenneksen verokirjassa, jolloin kylässä oli neljä taloa. Kilpijärvi kuitenkin autioitui 1500-luvun aikana ja sitä alettiin asuttaa uudelleen vasta 1700-luvun puolivälissä todennäköisesti Kokkarista käsin.  

Talvisodassa Neuvostoliitto ei vallannut Kilpijärveä, mutta 1940 Moskovan rauhanehtojen mukaan se oli luovutettava Neuvostoliitolle ja kyläläiset evakuoitiin jäljelle jääneeseen Suomeen. Jatkosodan alussa 1941 kylä vallattiin takaisin ja asukkaat pääsivät jälleenrakentamaan kotejaan, mutta 1944 alueelta oli vetäydyttävä ja väestö evakuoitiin uudelleen.

## Lähteet
Yläjärvi (Korpiselkä)

**Yläjärvi** oli kylä Korpiselän kunnan itäosassa Raja-Karjalassa Viipurin läänissä Suomen Neuvostoliitolle luovuttamalla alueella. Yläjärvi sijaitsi Suojoen vesistön latvaosiin kuuluvan Yläjärven eteläpuolella lähes 40 kilometriä Korpiselän kirkonkylästä itään.  Yläjärven naapurikyliä olivat Keskijärvi idässä,  Kitilänselkä etelässä ja Haukivaara lännessä. Yläjärveltä johti kylätie Kitilänselän kautta Ägläjärvelle, jossa se yhtyi Korpiselän kirkonkylästä Suojärvelle vievään maantiehen. Yläjärvellä sijaitsi hautausmaa.

Yläjärveä alettiin asuttaa 1700-luvun lopulla, jolloin Ägläjärven kylästä alkoi siirtyä uudisasukkaita pohjoiseen päin.

Talvisodan päättäneessä Moskovan rauhassa vuonna 1940 Yläjärvi luovutettiin Neuvostoliitolle. Kyläläiset oli evakuoitu muualle Suomeen jo sodan aikana. Jatkosodan alussa 1941 kylä vallattiin takaisin ja asukkaat pääsivät jälleenrakentamaan kotejaan, mutta 1944 alueelta oli vetäydyttävä ja väestö evakuoitiin uudelleen.

## Lähteet